« Ya, amzer 'm befe da seller deus e glopenn, kar ne gouskan ket gwall yac'h, fi 'voar. Ya, ya, mat, mat. Gout a-walc'h a rit, plac'h, ur wech deuet an oad war gorre an dud e vez diaesoc'h kaout ar c'housk. Ul labous-noz, dres 'gizdoc'h, merc'h, hmm? » Hag e kinnig din ur pezh mousc'hoarzh dizant, he daoulagad krak o wilc'hañ gwashoc'h eget a-raok c'hoazh.  «  Ya, ya, e-giz-se 'mañ. Yet ket da grediñ on fri-furch, merc'h, met pe'ra 'oac'h aet d'ober e-kreiz an noz un daou zevezh bennak 'zo, hmm? Ur pitaod bennak? » Ha setu dirollet Tereza, re bar he c'hoarzh da bufadennoù un naer, ha glaour o strinkañ a-gleiz hag a-zehou war toal an daol dirazi. Ha n'em eus tamm soñj ebet bezañ bet er-maez div nozvezh 'zo. Ouzhpenn dezhi bezañ pounnerglev eo luch ivez ar paourkaezh maouez..